Lionsmenn á Akranesi héldu aðalfund sinn í fundastofu Heilbrigðisstofnunar Vesturlands á Akranesi þriðjudaginn 21. apríl . Við það tækifæri afhentu þeir slysadeild sjúkrahússins að gjöf gjörgæslutæki af nýjustu tegund frá framleiðandanum General Electric Health . Tækið kostar um 2,5 milljónir króna . Þessi búnaður leysir af hólmi eldri og einfaldari tækjabúnað á slysadeild sem reyndar hefur verið bilaður um hríð . Tækjabúnaðurinn þjónar því hlutverki að fylgjast með lífsmörkum sjúklinga sem koma til meðferðar og veitir heilbrigðisstarfsfólki aukið öryggi í umönnun og viðbrögðum . Tækið er samræmt öðrum búnaði sem eru á legudeild og ef til flutnings kemur yfir á legudeild , þá þarf ekkert rof að verða á mælingum á lífsmörkum , svo sem hjartslætti , blóðþrýstingi og súrefnismettun . Heilbrigðisstarfsfólk sjúkrahússins kynnti tækið á fundinum og Guðjón Brjánsson forstjóri ávarpaði gefendur og færði þeim þakkir fyrir ríkulegan stuðning Lionsmanna við stofnunina í áratugi . Benti Guðjón á að það ætti við bæði karla - og kvennaklúbb Lionsmanna . Þá má geta þess að auk þess að færa sjúkrahúsinu þetta tæki að gjöf , þá tók Lionsklúbburinn verulegan þátt í söfnun fyrir nýju tölvusneiðmyndatæki sem afhent verður á aðalfundi Hollvinasamtaka HVE á morgun , laugardag klukkan 13 .